เชิญชวนกลุ่มบุคคลที่มีความต้องการพิเศษและครอบครัว ลงทะเบียนออนไลน์ฉีดวัคซีน Covid-19 เริ่ม 11 พฤษภาคมนี้
นางสาวสราญภัทร  อนุมัติราชกิจ อธิบดีกรมส่งเสริมและพัฒนาคุณภาพชีวิตคนพิการ เปิดเผยถึงการขับเคลื่อนภารกิจในการดูแลกลุ่มเป้าหมายช่วงสถานการณ์การแพร่ระบาดของเชื้อไวรัสโควิด-19 ว่า กรมส่งเสริมและพัฒนาคุณภาพชีวิตคนพิการ  หรือ พก.  ได้รับการประสานความร่วมมือเป็นอย่างดีจากภาคีเครือข่ายคนพิการ แจ้งว่า ขณะนี้กระทรวงสาธารณสุข กรมสุขภาพจิต โดยสถาบันราชานุกูล ได้มีการเตรียมฉีดวัคซีนโควิด-19 สำหรับคนพิการกลุ่มออทิสติก ผู้บกพร่องทางสติปัญญา การเรียนรู้ ดาวน์ซินโดรม สมาธิสั้น ผู้ป่วยจิตเวช และบุคคลในครอบครัวที่อาศัยอยู่ในบ้านเดียวกัน  รวมถึงคนพิการที่อยู่ในความดูแลของหน่วยงานในสังกัด พก. ทั้งนี้ จะมีการนำร่องในพื้นที่กรุงเทพมหานคร นนทบุรี สมุทรปราการและปทุมธานี โดยในรอบแรก กำหนดสำหรับกลุ่มอายุ 18 ปีขึ้นไป และเตรียมเปิดลงทะเบียนผ่านระบบออนไลน์ ระหว่างวันที่ 11 - 20 พฤษภาคมฃนี้ ซึ่งทางกรมได้ขับเคลื่อนการดำเนินงานและได้รับความร่วมมือเป็นอย่างดีจากสมาคมผู้ปกครองบุคคลออทิซึม (ไทย) และภาคีเครือข่ายที่เกี่ยวข้อง ในการประสานงาน ติดตามข้อมูลอย่างใกล้ชิด  และร่วมเตรียมรวบรวมข้อมูลคนพิการ กลุ่มบุคคลที่มีความต้องการพิเศษและครอบครัว  ซึ่งต้องให้แล้วเสร็จทันเวลา เพื่อส่งต่อข้อมูลดังกล่าว ให้กระทรวงสาธารณสุขนัดหมายคนพิการฉีดวัคซีนตามข้อมูลการลงทะเบียนในระบบออนไลน์ต่อไป โดยจะมีการเปิดให้ฉีดวัคซีนวันแรกในวันที่ 28 พฤษภาคม2564 ณ อาคารผู้ป่วยนอกใหม่ สถาบันราชานุกูล เวลา 08.30 น.- 16.30 น. ด้วยมาตรฐานของกระทรวงสาธารณสุขสำหรับคนพิการกลุ่มดังกล่าว ที่อยู่ในความดูแลของ พก. จำนวนกว่า 2,000 คน  พก. จะมีการรวบรวมและลงทะเบียนให้ตามช่องทางของสถาบันราชานุกูลต่อไป